10 (3-1), (3-5), (3-2), (2-2) L-istaġun tas-sajf tal-waterpolo ntemm bil-kbir. Battalja fil-baħar li f'mumenti minnhom setgħu wasslu għal inkwiet. Tensjoni fuq iż-żewġ naħat, kontroll diffiċli għaż-żewġ referees u logħba denja ta' finali. Finalment kienu San Ġiljan li għas-sitt darba fl-aħħar seba' snin naqqxu isimhom fuq dan it-trofew għat-13-il darba fl-istorja tagħhom. B'hekk seħħet ukoll tpattija sportiva wara li l-Ġiljaniżi tilfu l-kampjonat wara konfront deċiżiv kontra Neptunes. It-tim ta' Dorian Pisani ma seraq xejn mil-logħba. Kienu aktar determinati mill-avversarji, kienu fil-kontroll tal-logħba għal tul ta' ħin u kienu ftit aktar kompatti fid-difiża. Wara li Neptunes fetħu l-iskor minn Jordan Camilleri, San Ġiljan dawru r-riżultat b'gowl ta' Mattias Ortoleva u doppjetta ta' Dino Zammit. Neptunes kienu kostretti li jiġru wara r-riżultat u kienu għoddhom ħadu l-kontroll meta Jake Muscat skorja doppjetta fi ftit ħin u ta vantaġġ lil Neptunes. Iżda immedjatament Dino Zammit għamel l-iskor 6-6. Il-Ġiljaniżi baqgħu pass qabel l-avversarji fit-tielet sessjoni. Neptunes ittantaw darbtejn iġibu d-draw iżda Ben Plumpton ikkonverta man-up u żamm il-vantaġġ ta' gowl għal 9-8. Għat-tielet darba konsekuttiva, Neptunes ġabu d-draw b'lob diffiċli ta' Stevie Camilleri. Dino Zammit skorja r-raba' gowl personali u minn man-up, Plumpton għamilhom 11-9. Kien għad fadal ħin għal rimonta minn Neptunes u l-gowl ta' Camilleri ftit anqas minn żewġ minuti mit-tmiem, ħalla l-logħba miftuħa beraħ. Madankollu, Neptunes ma rnexxielhomx isibu l-gowl li jitfa' l-logħba għall-għoti tal-penalties. Evitat kull tip ta' inkwiet fi tmiem il-logħba, b'Anthony Scicluna mill-BOV jippreżenta t-trofew lill-captain Matthew Zammit. Ġest mill-isbaħ hekk kif flimkien miegħu għolla t-trofew il-gowlkiper imweġġa' Jake Tanti, bil-plejers Ġiljaniżi f'kantaliena favur Tanti, wara xahar diffiċli għalih.